b'\n_START_ARTICLE_\nPajkovci\n_START_SECTION_\nTelesna zgradba\n_START_PARAGRAPH_\nTelo pajkovcev je kot pri drugih \xc4\x8dlenono\xc5\xbecih \xc4\x8dlenjeno. \xc4\x8cleni med seboj niso enaki (t. i. heteronomno \xc4\x8dlenjenje) in tvorijo dve jasno definirani telesni regiji: glavoprsje in zadek._NEWLINE_Na glavoprsju je najve\xc4\x8dkrat \xc5\xa1est parov \xc4\x8dlenjenih okon\xc4\x8din. Prvi par imenujemo pipalke, pajkovci jih uporabljajo za hranjenje in obrambo. Manj\xc5\xa1i drugi par so pedipalpi, ti imajo \xc4\x8dutilno vlogo, lahko pa sodelujejo tudi pri razmno\xc5\xbeevanju, prehranjevanju in premikanju. Pri tema\xc4\x8dnikih so denimo zelo podobni nogam. Ostale okon\xc4\x8dine so namenjene premikanju. Velika ve\xc4\x8dina pajkovcev ima \xc5\xa1tiri pare nog, po \xc4\x8demer jih najenostavneje lo\xc4\x8dimo od \xc5\xbeu\xc5\xbeelk. Tri pare imajo samo li\xc4\x8dinke pr\xc5\xa1ic in predstavnikov reda Ricinulei ter nekatere odrasle pr\xc5\xa1ice._NEWLINE_So ve\xc4\x8dinoma mesojede \xc5\xbeivali in mnogi imajo tudi strupne \xc5\xbeleze, s katerimi usmrtijo plen.'